
Канон Святому Духу 


Творение преподобного Феофана 
Песнь 1 


Ирмос: Горькия работы избавлься Израиль, непроходимое пройде, яко сушу, врага 
зря потопляема, песнь, яко Благодетелю, поет Богу, чудодеющему мышцею 
высокою, яко прославися. 


Слава Тебе, Боже наш, слава Тебе. 


Божественный Душе Святый, Иже всем разделяяй дарования и вся творяй волею, 
вдохни ми светоносное Твое дарование, яко да славлю Тя, Отцу и Сыну 
совокупляема. 


Слава Тебе, Боже наш, слава Тебе. 


Иже небесным силам святостнаго дохновения Твоего благодать даяй, Утешителю, 
моего смысла, яко Благ, скверну исчистив, святости Твоея покажи исполнена. 


Слава Отцу и Сыну и Святому Духу. 


Источниче жизни веруемый и струя естественныя благости, Душе Божий Святый, 
ум мой умерщвленный оживотворив, Твоим действом возстави пети Твое Божество. 


И ныне и присно и во веки веков. Аминь. 


Богородичен: Храм, Дево, бывши Божий, нашествием Духа содетельною силою Его, 
силу дарующа рождественну, Благодатная, еюже родила еси плотию Слово 
Безначальное. 


Песнь 3 


Ирмос: Прежде век от Отца рожденному нетленно Сыну и в последняя от Девы 
воплощенному безсеменно Христу Богу возопиим: вознесый рог наш, Свят еси, 
Господи. 


Слава Тебе, Боже наш, слава Тебе. 


Имея по естеству, хотения силу стечну, небесныя премирныя, яко Бог содетельствуя, 
Дух Святый непрестанно учит вопити: Свят еси, Господи. 


Слава Тебе, Боже наш, слава Тебе. 


Песньми немолчными облиставшую благодать Духа богоглаголивых апостол в 
дыхании бурне, согласно славим, со безплотными вопиюще лики: Свят еси, Господи. 


Слава Отцу и Сыну и Святому Духу. 
Едину власть, и Божество Едино, и силу, Едино начало и Царство Святыя Троицы, 
мудрствующе поем, в трисвятом гласе вопиюще: Свят еси, Господи. 
И ныне и присно и во веки веков. Аминь. 
Богородичен: Колеснице светоносная и светлое пребывалище, Всечистая, Херувим 
вышши сущи, Бога бо на руку носившая. Темже Ти вси вопием, Чистая: радуйся, 
Всеблаженная. 

Песнь 4 
Ирмос: Жезл из корене Иессеова и цвет от него, Христе, от Девы прозябл еси, из 
горы хвальный, приосененныя чащи, пришел еси, воплощся от Неискусомужныя, 
Невещественный и Боже, слава силе Твоей, Господи. 


Слава Тебе, Боже наш, слава Тебе. 


Великая даруяй нам Дух Всесвятый, на апостолы найде, яко Божествен, яко Благ, 
яко исполняя всяческая, яко боготворя, яко освящая, яко всех Творителен, 
Владыческий и Самовластен. 
Слава Тебе, Боже наш, слава Тебе. 
На престоле, Христе, Отеческом сед, низпослал еси учеником Твоим Утешителя, 
якоже обещался еси, Спасе, яко Бога грядуща: посылая же несопротивна, яко всех 
Содетеля, из Отца исходяща. 
Слава Отцу и Сыну и Святому Духу. 
Глаголати языки пророк будущая научи Дух древле Всесвятый: языки же 
премудрых апостол вещает величия Божия во гласе дыхания бурнейша, ныне 
существенне спребываяй. 
И ныне и присно и во веки веков. Аминь. 
Богородичен: Врата умнаго Света именуем Тебе, Богомати, имиже вниде к нам 
Христос, красен явися блистаньми Божества, в плотстем одеянии покровен, 
невидимь, яко Бог: ныне же по нам видимь. 

Песнь 5 
Ирмос: Бог сый мира, Отец щедрот, великаго Совета Твоего Ангела, мир подавающа, 
послал еси нам. Тем богоразумия к свету наставльшеся, от нощи утренююще, 
славословим Тя, Человеколюбче. 
Слава Тебе, Боже наш, слава Тебе. 
О, Душе премудрости и страха Божия, истины, совета и разума, мир подаваяй, 
вселися в ны, яко да освятившеся Твоим вселением, из нощи утренююще, 
славословим Тя, Человеколюбче. 
Слава Тебе, Боже наш, слава Тебе. 
Иже вся содержай и всех сый Господь, Иже тварь соблюдаяй непадаему, подаждь 
святьбу нам и просвещение, яко да насытившеся Твоего светодательства, из нощи 
утренююще, славословим Тя, Человеколюбче. 
Слава Отцу и Сыну и Святому Духу. 
Иже древле закон начертавый Моисею, новаго завета веления, и закон благодати 
излагает ясно, во апостольских сердцах написав, Божественный Утешитель нашед, 
яко Человеколюбец. 
И ныне и присно и во веки веков. Аминь. 
Богородичен: Клятву Евину, всех матере, Твоим Рождеством, Дево, упразднила еси, 
миру благословение возсиявши Христа. Темже, радующеся, усты и разумом 
Богородицу воистинну Тя исповедающе блажим. 

Песнь 6 
Ирмос: Из утробы Иону младенца изблева морский зверь, якова прият: в Деву же 
всельшееся Слово и плоть приемшее пройде сохраншее нетленну. Егоже бо не 
пострада истления, Рождшую сохрани неврежденну. 
Слава Тебе, Боже наш, слава Тебе. 


Е) 
Твоим учеником исполняя обещание, Духа, Христе, сим послал еси, действо 
великих чудес дарующа, и языки огнезрачныя дарствующа, да Твоего познания язык 
стада исполнят. 


Слава Тебе, Боже наш, слава Тебе. 
Прииди к нам, Душе Святый, причастники Твоея содевая святости и света 
невечерняго, и Божественныя жизни, и благоуханнейшаго раздаяния: Ты бо река 
Божества, из Отца Сыном происходящий. 
Слава Отцу и Сыну и Святому Духу. 
Спаси, Утешителю, верно поющих боголепное пришествие Твое, и очисти от всякия 
скверны, яко Благоутробен, и покажи достойны Твоего осияния, и светом Твоим 
боговиднейшим сотвори я нескверненна зерцала. 
И ныне и присно и во веки веков. Аминь. 
Богородичен: Весь лик пророческий, от Бога тайнонаучимь, предглагола таинство 
неизреченнаго и Божественнаго воплощения Бога Слова из Тебе, Дево Мати: Ты бо 
истиннейший и древний Совет явила еси. 
Седален, глас 8 
Подобен: Премудрости слова: 
Всесвятый Дух, ныне сошед на апостолы видом огненным, ужасом исполни языков 
собрания: языки бо глаголющих огненными, Человеколюбче, свою кийждо беседу 
слышаше. Темже и чудо неверным, яко пиянство, верным же спасительное 
воистинну познавашеся. Сего ради славим державу Твою, Христе Боже, 
прегрешений оставления просяще низпослати богатно рабом Твоим. 
Песнь 7 
Ирмос: Отроцы благочестию совоспитани, злочестиваго веления небрегше, 
огненнаго прещения не убояшася, но, посреди пламене стояще, пояху: отцев Боже, 
благословен еси. 
Слава Тебе, Боже наш, слава Тебе. 


Ныне обетования предложение Христова исполняется: разделения бо языков Духа 
пришествие показа учеником, облиставшее от Троицы Единаго Пребожественнаго. 


Слава Тебе, Боже наш, слава Тебе. 


Древле убо разделися согласие языков безсловесное: ныне же ко единому сличеству 
яве собрашася, самодействующу честному и Божественному Духу, от Троицы 
Пребожественныя Единому. 

Слава Отцу и Сыну и Святому Духу. 

Свыше носиму дохновению Святаго Духа, величия Божия преславно вещаху 
апостоли Христовы, согласно поюще: отцев Боже, благословен еси. 

И ныне и присно и во веки веков. Аминь. 

Богородичен: Образ Твоего рождества трие отроцы в пещи показаша: яко бо 
пребыша огнем невредими, сохранилася еси чиста, приемши во чреве огнь 
нестерпимый, отцев Бога благословеннаго. 

Песнь 8 


Ирмос: Чуда преестественнаго росодательная изобрази пещь образ, не бо яже прият 
палит юныя, яко ниже огнь Божества Девы, в Нюже вниде утробу. Тем, воспевающе, 
воспоем: да благословит тварь вся Господа и превозносит во вся веки. 


Слава Тебе, Боже наш, слава Тебе. 


Святый Душе, происходяй от Бога, святость всем подаждь в Тя верующим, Свят бо 
и подателен человеком святости Ты еси. Тем, воспевающе, воспоем: да благословит 
тварь всякая Господа и превозносит во вся веки. 


Слава Тебе, Боже наш, слава Тебе. 


Даеши подательне, яко Благодетель, дар благости, Тебе поющим, Утешителю: 
благих бо подателен еси и благости пучина. Тем, воспевающе, воспоем: да 
благословит тварь всякая Господа и превозносит во вся веки. 


Слава Отцу и Сыну и Святому Духу. 


Господь Животворящь есть Дух, Самодвижимь, Самовластен, разделяя, якоже 
хощет, даров раздаяния, Самовладычен, Самоповелителен, Безначален. Тем, 
воспевающе, воспоим: да благословит тварь всякая Господа и превозносит во 
вся веки. 


И ныне и присно и во веки веков. Аминь. 


Богородичен: Кто Твоему премножеству благоутробия не дивится, Безначальне 
Слове? Нас бо ради обнищал еси, богат сый, и во чреве Девы Святыя вселился еси. 
Тем, воспевающе, воспоим: да благословит тварь всякая Господа и превозносит во 
вся веки. 


Песнь 9 


Ирмос: Радуйся, девственная похвало, радуйся, Мати Пречистая, Юже вся тварь 
Божественными песньми величаем. 


Слава Тебе, Боже наш, слава Тебе. 


Се к нам Утешителя иного низпослал еси, единосущна Тебе, Слове, и Отцу Твоему 
сопрестольна. 


Слава Тебе, Боже наш, слава Тебе. 


Спаси от искушения, Утешителю, Бога мудрствующия Тя и словословящия Твое 
превечное бытие. 


Слава Отцу и Сыну и Святому Духу. 


Прииди к нам, Утешителю, Твоего утешения исполняяй, славою Твоею 
неизреченною благословящия. 


И ныне и присно и во веки веков. Аминь. 


Богородичен: Невесто Божия Всенепорочная, славословящия Тя и чтущия достойно 
избави от искушений молитвами Твоими. 


